# Emirat d'Ilorin

L'emirat d'Ilorin és un estat tradicional basat en la ciutat d'Ilorin a l'estat de Kwara, a Nigèria. És considerat un del Banza Bakwai, o estats originals dels regnes hausses.
A l'inici del segle xix Ilorin era una ciutat de frontera al nord-est de l'Imperi d'Oyo, amb una població principalment ioruba però amb molts immigrants hausses i fulanis. Fou la seu d'un general d'Oyo, Afonja, qui es va rebel·lar en 1796 contra l'imperi i va ajudar el seu esfondrament amb l'assistència dels fulanis. La rebel·lió tenia el suport dels esclaus musulmans del Regne Nupe i Bornu. Afonja rebia ajut de Salih Janta, també anomenat Shehu Alimi, un dirigent local fulani. El 1824 Afonja fou assassinat i el fill de Shehu Alimi, Abdusalami, va esdevenir emir. Ilorin va passar a ser un emirat depenent del califat o Sultanat de Sokoto.
Per algun temps Ilorin fou un centre important del comerç d'esclaus. Antigament els esclaus principalment havien estat enviats al nord a través del Sàhara, però ara eren enviats al sud via les terres iorubes cap a la costa per subministrar la demanda dels Estats Units, les Índies Occidentals i Brasil. Els esclaus eren agafats en terres dels igbos a l'est i de les ciutats iorubes conquerides, així com d'àrees més enllà al nord, i eren bescanviats per teles i altres béns. Ilorin va continuar expandint-se cap al sud derrotant les restes de l'Imperi Oyo a la batalla d'Ogbomosho i Oyo va col·lapsar el 1836, però l'expansió d'Ilorin fou aturada el 1838 pel Regne d'Ibadan, un estat successor d'Oyo, a la batalla d'Òsogbo. La cavalleria d'Ilorin era ineficaç en la jungla existent cap al sud, i pels anys 1850 Ibadan tenia accés a armes de foc a través dels comerciants europeus de la costa. La ciutat va ser ocupada per la Companyia Reial del Níger el 1897 i les seves terres es van incorporar al protectorat Britànic de Nigèria del Nord el 1900, tot i que l'emirat va continuar actuant en funcions cerimonials.
Per altres detalls de la seva història vegeu Ilorin (ciutat)

## Governants

Governants de l'emirat d'Ilorin:
| Inici | Final | Governant |
| 1824 | 1842 | Abdusalami dan Salih Alimi |
| 1842 | 1860 | Shita dan Salih Alimi |
| 1860 | 1868 | Zubayro dan Abdusalami |
| 1868 | 1891 | Shita Aliyu dan Shita |
| 1891 | 1896 | Moma dan Zubayru |
| 1896 | 1914 | Sulaymanu dan Aliyu |
| 1915 | 1919 | Shuaybu Bawa dan Zubayru |
| 1920 | 1959 | Abdulkadir dan Shuaybu Bawa |
| 1959 | 1991 | Zulkarnayni Gambari dan Muhammadu Laofe Dan Bawa "Aiyelabowo V" |
| 1992 | 1994 | Malam Aliyu dan Abdulkadir |
| 1995 | Ibrahim Kolapo dan Gambari |

## Referències

* 1 2 3 Paul E. Lovejoy. Slavery on the frontiers of Islam. Markus Wiener Publishers, 2004, p. 55ff. ISBN 1-55876-329-5.
* ↑ Rex Seán O'Fahey. Arabic literature of Africa: the writings of the Muslim peoples of Northeastern Africa, Volume 3. BRILL, 1995, p. 440. ISBN 90-04-10494-1.
* ↑ «Ilorin». Encyclopædia Britannica.
* ↑ Alpern, Stanley B. Amazons of Black Sparta: The Women Warriors of Dahomey (en anglès). New York University Press, 1998, p. 196. ISBN 0814706789.
* ↑ "Illorin" in the Encyclopædia Britannica, 11th ed. 1911.
* ↑ «Traditional States of Nigeria». WorldStatesmen.org. [Consulta: 30 setembre 2010].